Старшыня Пружанскага райвыканкама Аляксандр Юркевіч зазначыў у сваёй прамове, што большасць праблем пры рэалізацыі Дзяржпраграмы адраджэння і развіцця сяла звязана, на яго погляд, з захаваннем рэгіянальнай гісторыка-культурнай спадчыны. Маўляў, калі гэтае пытанне не трапіла ў пэўную рэспубліканскую праграму, яно так і застанецца нявырашаным. Іншым разам ратуе мясцовы энтузіязм, але ў асноўным палацы і сядзібы працягваюць знікаць. Праблема - агульнарэспубліканская... А калі казаць пра раён, дык, да прыкладу, неўзабаве знікне унікальная драўляная званіца ў Шэрашаве, якой ужо больш за 300 гадоў. Яе, натуральна, трэба закансерваваць, але бюджэтных сродкаў на гэта не стае.